Comunicat de Presă

Biblioteca Centrală Universitară „Carol I” se re-dezvăluie în Noaptea Muzeelor

Sâmbătă, 18 mai, 2013 - Biblioteca Centrală Universitară „Carol I” îşi deschide porţile publicului larg în cadrul evenimentului internaţional Noaptea Muzeelor, alăturându-se celor peste 3.000 de muzee participante din Europa.  

„Pentru al treilea an consecutiv Biblioteca participă la acest proiect, alăturându-se astfel celor mai prestigioase instituţii culturale europene. Încă de la prima ediţie, ne-am bucurat de o prezenţă constantă de aproape 2.000 de persoane curioase să descopere tainele acestui aşezământ încărcat de istorie, care are şi un prezent efervescent”, a declarat Mireille Rădoi, Director General al Bibliotecii Centrale Universitare „Carol I”.

Biblioteca se va dezvălui iubitorilor de cultură şi de frumos prin tururile ghidate şi expoziţia de carte veche organizată în Corpul Boema. Atmosfera de mister va fi completată de acordurile clasice oferite de Corul Colegiului German Goethe, dirijor Adelina Oltean şi elevii Şcolii de Muzică şi Arte Plastice nr. 5 . Cvartetul de muzică Earth, Wind and Drums va completa programul nopţii şi vor îmbina standarde de jazz precum Looni's Lament, Solar, All Blues cu jazz-ul contemporan, avangardist, încercând să reînvie atmosfera anilor ‘60. 

La miezul nopţii, în Aula Bibliotecii se va juca piesa Ruleta Rusească, după poemul “Norul cu pantaloni” de Vladimir Maiakovsky, o producţie a Teatrului de Artă din Bucureşti. 

Galeria de artă GALATECA prezintă o proiecţie specială a documentarului realizat de artistul britanic Simon Henwood pentru albumul 'The Seer' al formaţiei Swans, ce va rula în intervalul 19.00 - 04.00.  Între 20.00 şi 21.00 artistul Simon Henwood şi Michael Gira, solistul formaţiei Swans, vor fi la dispoziţia publicului pentru o sesiune de întrebări şi răspunsuri şi pentru semnarea albumului 'The Seer'' şi a albumelor de artă din Henwood Library. 

Programul Bibliotecii va începe la ora 20.00 şi se va încheia la ora 02.00. 

Aflat la cea de-a noua ediţie, Noaptea Muzeelor este un produs cultural de succes iniţiat de Guvernul Francez, sub patronajul Consiliului Europei, al UNESCO şi al Consiliului Internaţional al Muzeelor. 18 mai este în acelaşi timp Ziua Internaţională a Muzeelor şi Noaptea Europeană a Muzeelor. 

